सतना: मध्य प्रदेश के सतना जिले में दो परिवारों में चल रही पुरानी रंजिश के चलते एक कारोबारी की पीट-पीटकर हत्या कर दी गई. इससे नाराज ग्रामीणों ने आरोपी के घर में आग लगा दी, जिसमें दो लोगों की जलकर मौत हो गई. पुलिस ने दोनों पक्षों के लोगों को हिरासत में ले लिया है. विवाद की वजह भूसे की रकम का लेन-देन बताया जा रहा है. रीवा परिक्षेत्र के पुलिस उप महानिरीक्षक (डीआईजी) एम.पी. बरकड़े ने कहा, "सतना जिले के सभापुर थाना क्षेत्र के रिमारी गांव में सोमवार को पुराने विवाद के चलते राईस मिल संचालक मानेंद्र मिश्रा की विरोधियों ने पीट-पीटकर हत्या कर दी. इस घटना से गुस्साए लोगों ने आरोपियों के घर में आग लगा दी."